17.2.2009

Oikeusministeriö
PL 25
00023 VALTIONEUVOSTO

oikeusministerio(at)om.fi				

Viite  	Lainsäädäntöneuvos Jari Salilan sähköpostiviesti 29.1.2009 

Asia	Huomautusten tekeminen 28.1.2009 julkistetusta luonnosehdotuksesta vesilainsäädännön uudistamiseksi 

Dnro	Psy-2007-H-3

Ympäristölupavirasto viittaa yllä mainitusta ehdotuksesta vesilakitoimikunnan mietinnöstä (Kom 2004:2) 3.12.2004 sekä vesilakityöryhmän mietinnöstä (Työryhmämietintö 2006:13) antamiinsa lausuntoihin. Lisäksi ympäristölupavirasto toteaa seuraavaa: 

Luonnosehdotuksen yksityiskohtaisissa perusteluissa ehdotetun vesilain yleisiä säännöksiä koskevan 1 luvun 3 §:n (Määritelmät) kohdalla todetaan: 

"Vesistön määritelmästä tulisi näin varsin kattava ja siihen sisältyisivät myös esimerkiksi vesistöön tai pohjaveteen hydrologisesti yhteydessä olevat, sorakuoppiin ja kaivosruoppeihin syntyneet lammikot…"  

Asian jatkovalmistelussa tulisi selventää, miten määritelmä mahdollisesti vaikuttaa lupahakemuksen käsittelyyn esimerkiksi maa-ainesten ottamisessa pohjavedenpinnan alapuolelta, jossa toiminnan seurauksena syntyy vesialue.  

Hakemusmenettelyä koskevan 11 luvun 10 §:n (Hakemuksesta tiedottaminen) perusteluissa todetaan, että lupaviranomainen tai toiminnanharjoittaja voisi esimerkiksi julkaista internetissä asiaan liittyvää aineistoa siltä osin kuin sitä on sähköisessä muodossa saatavana. Ympäristölupavirasto esittää saamansa runsaan asianosaispalautteen perusteella harkittavaksi, voitaisiinko luvan hakija ainakin merkittävissä hankkeissa velvoittaa esittämään hakemusasiakirjat olennaisilta osin sähköisessä muodossa internetissä julkaistavaksi. Tavoitteena tulisi olla, että myös ne asianosaiset, joilla ei ole mahdollisuutta käydä tutustumassa hakemusasiakirjoihin ympäristölupavirastossa tai kunnassa voisivat saada riittävästi tietoa hankkeesta muistutusten ja vaatimusten tekemistä varten.        

Muutoin ympäristölupavirastolla ei ole huomautettavaa luonnosehdotuksen johdosta.

Johtaja		Kristiina Toivila

Esittelijä		Valtteri Niskanen